Odločba Sveta

z dne 1. februarja 2003

o določitvi ukrepov za izvajanje Protokola o finančnih posledicah izteka Pogodbe o ESPJ in o Raziskovalnem skladu za premog in jeklo, ki je priložen k Pogodbi o ustanovitvi Evropske skupnosti

(2003/76/ES)

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti,

ob upoštevanju Protokola o finančnih posledicah izteka Pogodbe o ESPJ in o Raziskovalnem skladu za premog in jeklo, ki je priložen k Pogodbi o ustanovitvi Evropske skupnosti, ter zlasti člena 2 Protokola,

ob upoštevanju predloga Komisije [1],

ob upoštevanju mnenja Evropskega parlamenta [2],

ob upoštevanju naslednjega:

(1) Po členu 97 Pogodbe o ustanovitvi Evropske skupnosti za premog in jeklo (ESPJ) je Pogodba prenehala veljati 23. julija 2002.

(2) Protokol, ki je priložen k Pogodbi o ustanovitvi Evropske skupnosti (v nadaljnjem besedilu "Protokol"), prenaša sredstva in obveznosti ESPJ na Evropsko skupnost in dodeljuje neto vrednost teh sredstev, prikazanih v bilanci stanja ESPJ z dne 23. julija 2002, za raziskave v sektorjih, povezanih s premogovništvom in jeklarstvom. Taka uporaba sredstev je v skladu z resolucijo o rasti in zaposlovanju, ki jo je sprejel Evropski svet na sestanku v Amsterdamu 16. in 17. junija 1997 [3], ter z resolucijama Sveta in predstavnikov vlad članic, ki so se sestali v okviru Sveta dne 20. julija 1998 [4] in 21. junija 1999 [5].

(3) Treba je določiti razdelitev proračunskih sredstev za raziskovanje med zadevna sektorja.

(4) Treba je določiti pravila za izvajanje Protokola, zlasti postopke odločanja za sprejemanje večletnih finančnih smernic za upravljanje sredstev Raziskovalnega sklada za premog in jeklo ter večletnih tehničnih smernic za raziskovalni program Raziskovalnega sklada za premog in jeklo (v nadaljnjem besedilu "program"), pri čemer je treba upoštevati, če ni v tej odločbi določeno drugače, da je Komisija pristojna za upravljanje sredstev v skladu z ustreznimi določbami Pogodbe o ustanovitvi Evropske skupnosti in sekundarne zakonodaje, ki je bila sprejeta na podlagi Pogodbe.

(5) Po izteku veljavnosti Pogodbe o ESPJ nekateri finančni posli v zvezi s prihodki in odhodki iz naslova izvrševanja operativnih proračunov ESPJ iz preteklih let ter zadolževanja in posojanja ESPJ še vedno ne bodo končani.

(6) Treba je določiti institucijo, ki bo odgovorna za ukinitev teh poslov in za določitev potrebnih postopkov za ta namen. Bilo bi smiselno, da se za ukinitev teh poslov pooblasti Komisijo in določi, da se pri tem uporabljajo postopki, ki so veljali 23. julija 2002 v skladu s Pogodbo o ESPJ in sekundarno zakonodajo.

(7) Na sestanku 11. septembra 1996 je Komisija sklenila, da je treba oblikovati rezervacije v višini 100 % neodplačanih posojil, ki niso pokrita z jamstvom držav članic, za njihovo pokrivanje po letu 2002. Upravljana sredstva ESPJ so na dan 23. julija 2002 skupaj znašala približno 1,6 milijarde evrov. Dokončni znesek bo odvisen od finančnih dejavnosti, ki jih bo treba še izvesti pred iztekom veljavnosti Pogodbe o ESPJ in po njem.

(8) Če dolžniki ne poravnajo svojih obveznosti med likvidacijskim obdobjem po 23. juliju 2002 in zaradi zagotavljanja letne stabilnosti raziskovalnega programa za premog in jeklo, se z izgubo zaradi neporavnanih obveznosti dolžnikov ESPJ najprej obremeni kapital, nato pa prihodki za financiranje raziskav –

SPREJEL NASLEDNJO ODLOČBO:

Člen 1

1. Komisija se pooblasti za ukinitev finančnih poslov Evropske skupnosti za premog in jeklo, ki še tečejo v trenutku, ko Pogodba o ESPJ preneha veljati. Če dolžnik ESPJ ne poravna svojih obveznosti med likvidacijskim obdobjem, se s posledično izgubo najprej obremeni obstoječi kapital, nato pa prihodki tekočega leta. Komisija pred odpisom zahtevkov do dolžnika ESPJ, ki svojih obveznosti ni poravnal, izčrpa vsa pravna sredstva, vključno z uveljavljanjem jamstva (hipoteke, varščine, bančne garancije ali drugo). Komisija si pridrži pravico do vseh primernih ukrepov v primeru ponovne plačilne sposobnosti dolžnika.

2. Likvidacija se izvede v skladu s pravili in postopki, ki se uporabljajo za te posle, pri čemer institucije Skupnosti uresničujejo vsa obstoječa pooblastila in prerogative, predvidene v Pogodbi o ESPJ in v sekundarni zakonodaji, ki veljajo dne 23. julija 2002.

Člen 2

1. Sredstva upravlja Komisija na način, ki zagotavlja dolgoročno donosnost. Vlaganje prostih finančnih sredstev mora imeti za cilj čim večjo donosnost, ob zajamčeni optimalni varnosti.

2. Svet na predlog Komisije in po posvetovanju z Evropskim parlamentom s kvalificirano večino sprejme večletne finančne smernice za upravljanje sredstev.

Člen 3

1. Vsako leto se pripravijo izkaz poslovnega izida, bilanca stanja in finančno poročilo, ki ločeno od drugih finančnih poslov preostalih Skupnosti prikazujejo likvidacijske postopke iz člena 1 in investicijske transakcije iz člena 2.

Ti računovodski izkazi se priložijo k računovodskim izkazom, ki jih Komisija vsako leto pripravi v skladu s členom 275 Pogodbe ES in Finančno uredbo, ki se uporablja za splošni proračun Evropskih skupnosti.

2. Pristojnosti Evropskega parlamenta, Sveta in Računskega sodišča glede nadzora in razrešitve, kakor jih določata Pogodba o ustanovitvi Evropske skupnosti in Finančna uredba, ki se uporablja za splošni proračun Evropskih skupnosti, se uporabljajo tudi za posle iz odstavka 1.

Člen 4

1. Čisti prihodek iz vlaganj iz člena 2 predstavlja prihodek splošnega proračuna Evropske unije. Ta prihodek je namenjen posebnim projektom, to je financiranju raziskovalnih projektov v sektorjih, povezanih s premogovništvom in jeklarsko industrijo, ki niso vključeni v okvirni raziskovalni program. Prihodek oblikuje Raziskovalni sklad za premog in jeklo, upravlja pa ga Komisija.

2. Prihodek iz odstavka 1 se razdeli, 27,2 % se dodeli za raziskave na področju premogovništva in 72,8 % za raziskave na področju jeklarstva. Po potrebi lahko Svet na predlog Komisije soglasno spremeni razdelitev med raziskavami na področju premogovništva in raziskavami na področju jeklarstva.

3. Večletne tehnične smernice za program sprejme Svet s kvalificirano večino na predlog Komisije in po posvetovanju z Evropskim parlamentom.

4. Neporabljeni prihodki in odobrena proračunska sredstva na podlagi teh prihodkov, ki so še vedno na voljo 31. decembra katerega koli leta, se avtomatsko prenesejo v naslednje leto. Odobrenih proračunskih sredstev ni mogoče prenesti na druge proračunske postavke.

5. Proračunska sredstva v višini preklicanih prevzetih obveznosti avtomatično zapadejo na koncu proračunskega leta. Rezervacije za prevzete obveznosti, ki se sprostijo kot posledica preklica, se vpišejo v bilanco stanja in v izkaz poslovnega izida iz člena 3(1), nato pa se najprej pripišejo premoženju ESPJ v likvidaciji, po zaključeni likvidaciji pa premoženju Raziskovalnega sklada za premog in jeklo. Izterjani zneski se prav tako vpišejo v bilanco stanja in v izkaz poslovnega izida.

Člen 5

1. Čisti prihodek, ki je na voljo za financiranje raziskovalnih projektov za leto n + 2, se evidentira v bilanci stanja ESPJ v likvidaciji za leto n, po zaključeni likvidaciji pa v bilanci stanja sredstev Raziskovalnega sklada za premog in jeklo.

2. Zaradi zmanjšanja nihanj pri financiranju raziskovanja, ki bi jih lahko povzročila gibanja na finančnih trgih, se izvede niveliranje in zagotovi varnostna rezerva za nepredvidene izdatke. Podrobnosti za izračun niveliranja in določitev obsega rezerv za nepredvidene izdatke so navedene v Prilogi.

Člen 6

Odhodke za poslovanje, ki so posledica likvidacije, vlaganj in upravnih dejavnosti v smislu te odločbe in ki ustrezajo odhodkom iz člena 20 Pogodbe o ustanovitvi enotnega Sveta in enotne Komisije Evropskih skupnosti z dne 8. aprila 1965, katerih znesek je bil popravljen s Sklepom Sveta z dne 21. novembra 1977, krije Komisija iz splošnega proračuna Evropske unije.

Člen 7

Komisija določi znesek sredstev in obveznosti ESPJ v bilanci stanja, zaključeni 23. julija 2002.

Člen 8

Ta odločba začne veljati dan po objavi v Uradnem listu Evropske unije.

Uporablja se od 24. julija 2002.

Člen 9

Ta odločba je naslovljena na države članice.

V Bruslju, 1. februarja 2003

Za Svet

Predsednik

G. Papandreou

[1] UL C 180, 26.6.2001, str. 4.

[2] UL C 177, 25.7.2002, str. 28.

[3] UL C 236, 2.8.1997, str. 3.

[4] UL C 247, 7.8.1998, str. 5.

[5] UL C 190, 7.7.1999, str. 1.

--------------------------------------------------

PRILOGA

Postopek za določitev višine čistega prihodka, ki se dodeli Raziskovalnemu skladu za premog in jeklo

1. UVOD

Čisti prihodek, ki se lahko uporablja za financiranje raziskovalnih programov, ustreza letnemu neto rezultatu ESPJ v likvidaciji, po zaključeni likvidaciji pa letnemu neto rezultatu sredstev Raziskovalnega sklada za premog in jeklo. Uporabljena metoda se sestoji iz določanja financiranja raziskav na področju premogovništva in jeklarstva za leto n + 2 ob predložitvi bilance stanja za leto n, pri čemer se upošteva polovica povečanja ali zmanjšanja neto rezultata glede na zadnjo raven financiranja, sprejetega za raziskave na tem področju.

2. OPREDELITEV

n : referenčno leto

Rn : neto rezultat za leto n

Pn : rezerve za nepredvidene izdatke za leto n

Dn + 1 : dodeljena sredstva za raziskovanje za leto n + 1 (določena pri pripravi bilance stanja za leto n – 1)

Dn + 2 : dodeljena sredstva za raziskovanje za leto n + 2

3. UPORABLJENI ALGORITMI

Algoritmi, ki se uporabljajo za določitev obsega rezerv za nepredvidene izdatke in dodelitev sredstev za raziskave za leto n + 2, ki se navedejo v bilanci stanja za leto n, so naslednji:

3.1 obseg rezerv za nepredvidene izdatke:

P

= P

+ 0,5*

Rn - Dn+1

3.2 P

= P

+ 0,5*

Rn - Dn+1

Po potrebi se znesek, ki je potreben za zaokrožitev navzgor (ali znesek, ki je ostal od zaokroženja navzdol), vzame iz rezerv (ali vrne v rezerve) za nepredvidene izdatke.

--------------------------------------------------